АДМИРАЛ

Маныть минек районов сакшность Эстониясто ломанть Севастьянов Дмитрий Тимофеевичень эрямо тарканзо лангс варштамо. Миненек те  лемесь, секень вант, мездеяк а корты. Эстониясо жо ламот кирдить эйсэнзэ мельсэ течияк. Бульчом, весемеде –– мельга-мельцек.
	1919-це иень ожоковонь 10-це чистэ Мокшалей велень эрицянть, пек паро столяронть, Мирэнь-масторонь васенце войнань участникенть Тимофей Захарович Севастьяновонь кудосо чачсь цёракай. Лемдизь Митякс. Кияк, нама, сестэ эзь сода: ютыть иеть, ды эрзянь кажов семиясто цёрынесь касы контр-адмиралокс, государствань покш ломанекс.
	Сокиень-видиень эрямось зярдояк эзь ульне шождакс. Сестэ –– седеяк. Пек вишкинестэ уш Митя маризе тень, кода мерить, эсь киськесэнзэ. Мезе ансяк эзь савкшно тензэ тейнемс! Эйкакштнестэ семиясонть сон сехте покшоль.  Тень лангс апак вано, кенерькшнесь школасо парсте тонавтнеме. Вельть вечксь ловномо, сехте пек –– иневедьга укшныцятнеде ды укшноматнеде. 
Мокшалеень школанть прядомадо мейле Дмитрий Тимофеевич тусь  Саранскоень рабфаков. Тонавтнесь вадрясто, эзь кадново ве ёнов вейсэнь тевтнень эйстэяк. Кемзисемге иесэ сёрмадстызе прянзо комсомолс. Иень ютазь –– 1937-це иень таштамковсто –– тонавтнеманзо поладызе  Казанень университетэнь физикань-математикань факультетсэ. Тонавтнесь тосо аволь кувать, ансяк ие. ВЛКСМ-нь ЦК-сь яволявтокшнось М.В. Фрунзе лемсэ высшей Военно-морской Краснознаменной училищав тонавтницянь пурнамодо, ды Севастьянов студентэсь понгсь сестэ аволь ламо кочказтнень юткс. Паряк, «понгсь» валось тезэнь а пек лади. Мельсэ кирдезель аволь ансяк вадрясто тонавтнемазо –– иневедьга укшныцякс улеме покш бажамозояк. Училищась ульнесь «революциянь славань» ошсо –– Ленинградсо, ды те седеяк пек сыремтсь тонавтнемантень ды алкуксонь ломанекс улемантень меленть. 
Советтнэнь шкатнестэ военной училищатнесэ ульнесть комсомолонь организацият, конатнень прявтс  кочксевсть  сех вадря курсанттнэ. Севастьянов истямокс ульнеськак, а стяко ладясь ды ветясь эсь факультетсэ комсомолонь кужонть тевензэ. 
Отпусксто сон свал капшась чачома ёнксов. Ледстнематнень коряс, мартонзо вастовомо пурнавкшнось весе Мокшалеесь: кода эно, карьсэ-пракстасо якиця велестэст ломань  тонавтни морской офицерэкс, ды аволь косояк –– мик Ленинградсо! Кода тесэ а каштангалемс ды верде-алов а ваномс шабратнень лангс?! Мокшалеень эрицясь А.В. Латышев ульнесь сестэ пиже пакшакс, ды вана мезе сон ледстни:
–– Ламо иеть ютасть теде мейле, пек ламо, Дмитрий Тимофеевич нейгак прок сельмень икеле ашти.  Ушосо цят якшамо, сон прок а мари эйсэнзэ. Эскели ульцява бескозыркасо, видьстэ тельняшка ланга раужо бушлатсо, келейдеяк келей понкссо –– «клёшсо». Минь абунгалинек: «Кода истя а кельми?». Школасо мартонзо ютавтнесть вастневемань чокшнеть, косо сон ёвтнесь аволь ансяк эсь прядонзо, Ленинградонть лангаяк, кона марявсь тенек ёвксонь ошокс. Ламот тердтнизь инжекс. Сакшнось сон миненекак. Весе марто вейсэ морась, киштсь. Матросонь «Яблочкантькак» невтизе тенек. Ды кода невтизе! Истят киштемат мон теде икеле эзинь некшне… Сестэ минь эзинек сода: курок ушодови войнась…»
Дмитрий Тимофеевич сестэ самай прядокшнызе училищанзо, ды 1941-це иень сундерьковс ванстась ялганзо марто Ленинградонть. Мейле ютавтозель Тихоокеанской флотов, косо дизелень аволь покш венчень капитансто кассь крейсерэнь прявтокс. Тоско примазель КПСС-нь членэкс.
1946-це иестэ, Тихоокеанской флотсо меельце «операциянзо» прядомадо мейле –– вастомс Аляскасо американецтнэнь корабляст, конат сакшность тенек ояксчинь визит марто, –– Севастьянов ютавтозель Балтийской кавксть Краснознамённой флотов. Военно-морской академиясо квалификациянь кастомань курсань прядомадо мейле ульнесь кораблянь соединениянь командирэкс, Таллиннсэ военно-морской базань прявтокс. Ломанесь сон эрязаль, виевель, эрьва косо важодсь седейшкава, покш мелень путозь. Ды икеле ладсояк эзь стувтне вечкевикс Мокшалейдензэ.  
–– Ледстнеман коряс, –– ёвтни А.В. Латышев, –– войнадо мейле васенцеде Дмитрий Тимофеевич сакшнось Мокшалеев 1947-це иестэ. Шкась стакаль: вачочи, эзь сатно сехте эрявиксэсь. Минь тетянь марто маховой пиласо пилинек лазокс чочко. Мон –– «козлатнень» прясо, тетям –– ало.  Тевесь те а ёвтавияк кодамо стака. Вийтне аламольть. Ноцковтсак пиланть верде-алов нилексть-ветексть, ды  оймсеме: коштось а саты, кедтне сорныть. Мон эзия редя, кода ваксозонок сась Дмитрий Тимофеевич. Майсемам неезь, апак корта каизе кителензэ ды ливчанясто кирнявтсь ваксозон верев. Айгимим, саизе кедьстэнь пила неденть ды тердизе тетянь тевень поладомо. Истя кавонест пильсизьгак чочконть. Покш мельсэ, маштозь ды ёроковсто Дмитрий Тимофеевич лездыль велень лия эрицятнененьгак. Тетянзо марто важодсь ведькевсэ, якась мекш мельга. Велень эйкаштненень ёвтнесь моряконь эрямодонть, тейнесь кораблянь, ведь алга укшныця венчень ды лов ланга ардтнемапелень моделень чертёжт…
Зярыя чинь ютазь тусь  мекев служамо тарказонзо. Ульнесь «С.М. Киров» крейсерэнь командирэкс, конань эйсэ Н.С. Хрущёвонь прявтсо советской делегациянть пачтясь Англияв Елизавета II королеванть коронацияс;  Англиясо Варшавской Договоронь военно-морской вийтнень главнокомандующеень представителекс; Болгариясо советникекс… Служамонь тевензэ кувалма пек кеместэ сюлмавозель Эстониянть марто, ульнесь Эстониянь КП-нь ЦК-нь членэкс, Эстониянь КП-нь 15 ды 16-це съездтнэнь делегатокс: ЭССР-нь Верховной Советэнь депутатокс. Те республикань Компартиянть пельде кучневсь КПСС-нь 24-це съездэнь делегатокс. 
Ды ялатеке васенце таркасо Дмитрий Тимофеевичень туртов ульнесь флотось, конанень служамонтень сон максызе эсь эрямонть пелензэ ––колоньгеменде ламо иеть. Малав весе сынст ютавтынзе Балтикасо. Мейлеяк, зярдо уш лиссь пенсияв, Балтиканть марто эзь яво –– Таллиннэнь портсо  ладясь сталмонь усксиця венчтнень тевест. Ды кода икелеяк, сакшнось чачома ёнксов: вастневсь, кортнесь, ловнось лекцият. Сонськак седейшкава вастнесь Эстониясо Мордовиясто делегацият, экскурсантт, инжеть.     
А кавтолдовты: Дмитрий Тимофеевич Севастьянов ульнесь алкуксонь патриотокс. Сон весе седейсэ вечкилизе эсензэ ёнксонть, тиринь Мокшалеензэ. Тесэ эрсемстэ  явсь мель весементень, мейсэ эрясть вечкема велень ломанензэ. Седейшкава кортнесь мартост, кевкстнесь, мейсэ  маштсь –– лездась. Кучнесь сёрматкак, конат свал ушолевсть чевте пшкадемасо: «Монь вечкевикс землякон…».
Родинась ловизе пек питнейкс эрзянь цёранть важодеманзо. Тенень кемевтить ламодояк ламо ордентнэ ды медальтне, конатнесэ казезель Севастьянов адмиралось. Ансяк Дмитрий Тимофеевич чуросто оршнесь эсь казнетнень  марто  кителензэ. Кинень эряви, келя, сынстеместкак содасамизь. Ды, алкукскак, содылизь. Пек ламот ды пек васолга. Содылизь кода паро ломаненть, алкуксонь офицерэнть.  
	Дмитрий Тимофеевичте материалтнэнь пурнамсто минь теевинек содавиксэкс оштё вейке ломанень уцяска марто. Те ломанесь –– Юлия Васильевна Баранова. Таго-зярдо сон ульнесь Митя Севастьяновонь васенце вечкемакс. Эрямось явинзе сынст колоньгеменце иетнестэ. Юлия Васильевна тонавтсь эсь райононь Сайгуши велень школасо эйкакшт, мейле важодсь Мордовиянь книгань издательствасо, ульнесь содавиксэкс ламо писатель марто. Ансяк, кода кортыть, васенце вечкемась а стувтови, ды кодгеменце иетнестэ Дмитрий Тимофеевич одс муизе «эсензэ» Юлянь. Кармасть вейке-вейкенень сёрмалеме. Ламо сёрмаст ванстовсть те шкас. Сонсь Юлия Васильевна ней уш арась. Миненек ёвтнесь эйстэнзэ Галина тейтерезэ. Валонзо коряс, авазо ды  Дмитрий Тимофеевич вастовкшность одс 1965-це иестэ,  зярдо адмиралось таго васолесь чачома ёнксов. Мейле куломазост  кучнесть вейке-вейкенень сёрмат, покшчинь кувалма поздоровт, ёвтнесть эрямодост, теде-тонадо  мельдест-арсемадост, ледстнесть од шкаст, кемсть од вастовомас. 
	Дмитрий Тимофеевич кулось 1982-це иестэ. Калмазь Таллиннсэ, Почётонь аллеясо. Теске стявтозь бюстозо. Ды кода Эстониянь ялгатне сакшность чачома тарканзо марто содавиксэкс теевеме, истя минстенекак, паряк, эряви содавтомс эсь ине ломаненть калмонзо.  Арсян, те ули виде.

Юлия Белова,
Чаунзань библиотекань директор